  Майя Бывальцева Удмуртиысь дышетсконниосын выльдӥськонъёс ортчытон улсын дышетон интыослэсь лыдзэс та ар ӵоже 2 сюрс 283-лы будэтыны чаклало. Со сярысь ивортэ улосвыл тӧролэн но кивалтэтлэн пресс-службазы. «Таяз арын толшоре Удмуртиысь кивалтэт элькун программаез юнматӥз. Соя 30 выль школа пуктыны чакламын. Дасэз со пӧлысь Ижкарын луоз, татын элькунысьтымы 40 процентэз калык улэ. Со сяна, элькунысь 16 дышетсконниослэн юртъёссы тупатэмын но выльдэмын луозы. Программа ужатозь оглом 38 сюрс выль инты кылдытыны чакласькомы, со пӧлысь 31 сюрс 500 инты пиналъёслы одӥг сменаен дышетскон понна но 6 сюрс 500 инты пиналъёслы, кудъёсыз вуж юртъёсысь выль школаосы выжозы. Кутомы эшшо одӥг амал. Оптимизаци улсын ӧжытсэ 11 сюрс инты ватсаса усьтомы», — вераз элькунлэн тӧроез Александр Соловьёв 26-тӥ пӧсьтолэзе «Школа-2025» дирекцилэн кивалтӥсеныз Ирина Кузнецоваен пумиськылыкуз. Россиысь дышетонъя но наукая министерстволэн ужъюртэз 2016–2025 аръёсы школаосты пуктонъя, выльдонъя но тупатъянъя федерал программаез кунын быдэсъянэз чакла. Кун программа улсын туэ Ижкарысь «Столичный» микрорайонын 825 интылы школа пуктозы. Солэн дуныз 620 миллион манет котыр, со пӧлысь 432 миллион манетэз — федерал коньдэтысь, 188 миллион манетэз — элькунлэн коньдэтысьтыз. Висъям уксёез школае тӥрлык басьтыны но кутозы. Ирина Кузнецовалэн верамезъя, 2016-тӥ арын кун программалы 25 миллиард манет висъязы. Отчы Россиысь 52 улосвылъёс пырисько. Со пӧлысь 23-яз выль школаослэн дасьлыксы 60 процентлэсь ятыр, 20-яз — 20 процентлэсь ӧжыт, 9-аз — 20–60 процент (Удмуртия таосыз пӧлы пыре). «Милемлы ваньзэ лэсьтоно, ваньмыз объектъёс таяз арын вуттэмын мед луозы шуыса. Малпасько, ваньмыз быдэстыны кулэ. Выль школаосты ӝутон интыосын WEB-камераос пуктэмын, лэсьтӥськон ужъёс уен-нуналэн чакласько», — пусйиз «Школа-2025» дирекцилэн кивалтӥсез. Пумиськонын улосвыллэн кивалтӥсез Ирина Кузнецоваез «школа-сад» дышетон юртъёсты пуктон но школаосты выльдон ужын юрттыны куриз. Тегъёс: Дышетон Ижкар Удмуртия АлександрСоловьёв школаос лэсьтськон  